khistorydata/jeongjo-sjw-relations huggingface dataset:
정조 11년 · 목
京畿監司徐有防以御營廳將校金聲玉法外濫騎馳啓敎曰誠如邑牒驛狀校卒所爲萬萬痛駭令該營星火捉來取招草記仍又付法司照律重繩以懲日後
정조 11년 · 강
校理李羽晉副校理金履翼洪義浩修撰宋翼孝洪樂貞副修撰趙鎭宅金履成聯箚賜批
정조 11년 · 목
箚略曰伏見傳敎下者以太學儒生捲堂事有發論儒生定配之命噫彼疏儒昨日之事實爲傷倫害義之歸則處分之太寬誠如聖敎而今乃不思改悔至有捲堂之擧誠亦妄且悖矣而兹者定配之命卽是登極後初有之事也儒生輩所以捲堂之意以爲疏頭旣已蒙譴則其爲疏下者所當請被同罰而儒生所懷苟非捲堂無以上達云爾而致此駭擧也然則在聖上終始含垢之德姑施從輕之典不害爲不屑之敎伏願更加三思還收成命批以敎之不率齊之以法自有裁量者存爾等亦未嘗曰不然但以初有之擧請施從輕之典者爾等言誠妄矣如爾等言中庸章句釋修道之敎字禮樂之外添言刑政何也然則紫陽亦有不是底訓詁耶賜批出於惜卯之意爾等須知之
정조 11년 · 강
命時囚李相璜分揀放送
정조 11년 · 강
命狼川縣被燒民家拔例賙恤
정조 11년 · 목
原春監司金載瓚以狼川縣三十三戶被燒啓敎以當春失所至於此多加給米斗拔例賙恤畢奠接後形止狀聞
정조 11년 · 강
御煕政堂受領議政金致仁判府事徐命善領敦寧洪樂性謝箋
정조 11년 · 목
先是取覽領議政金致仁判府事徐命善領敦寧洪樂性畵像各題小贊命史官齎傳至是三大臣進箋稱謝具翼善冠白袍陞座親受○金致仁箋文曰台扉復玷愧方深於策駑奎藻渙宣恩忽侈於繪象榮踰華袞光生短綃伏念臣終始兩朝頌祝一念頂踵皆歸造化毫髮莫酬耳目漸就杇凋形骸徒在殘齡幸叨於耆社厥像猥塵於睿監中丞之身貌不揚惟餘鬚眉皓白曲江之風範素蔑却羞摹狀丹靑片幅獲徹而私心增惶寸長無稱而衰容非舊不料七分之賤相遽紆九重之寵題尺五天威顏怳簪履之躬侍二八言宸翰非夢寐之敢望詡精神之未衰奚取鬢毛之如鶴引元老而申諭至比洛波之起龍何安昔賢之幷論蓋感遺躅之追繼前聖後聖一揆愴先臣受賜於先王今人古人不同慚是子多忝於是父傳家寶幀尙雲漢之留輝連世殊褒敢典刑之云有伏遇主上殿下優禮臣工圖任耆老謂臣廊廟舊物特加收庸憐臣桑楡暮年每示憫勞臣敢不莊誦百回珍藏十襲無能爲役縱乏資父事之譽垂之後昆庶殫盡臣節之悃○徐命善箋文曰賤像上鹿荷記簪之殊眷寶藻下貺侈踰袞之隆褒光動鮫綃榮冠鵷列伏念臣不揚爾貌願忠其心十載中書勳業訏謨之無可紀一部明義際遇遭羅之皆所由猥以七分之眞仰徹九重之覽淵衷垂念特取巾衍之私藏短幅覲光怳若黼座之親侍風波憂畏之久自切無舊容之嘆日夕戀結之餘忽叨審厥像之寵榮輝旣溢於絢軸曠數更紆於奎音許以竹帛之功亦云僭矣至於春秋之諭何敢當乎虛舟自橫安有頹波之屹立老樹易撼所恃仁天之曲成伏遇主上殿下雨露㴠育雲漢昭回察臣爲國孤忱與同休戚知臣於世寡合必欲全安臣敢不百回莊誦十襲珍儲弘璧大球奚但子孫之傳玩高天厚地庶效塵刹之圖酬○洪樂性箋文曰台司致身愧蔑垂紳之譽奎藻題像遽侈踰袞之褒簡惟在心圖以諭意伏念臣才非需世貌不踰人年及耆英已斷筯力奔走之望位忝鼎軸莫報頂踵毛髮之恩偶有一幅之小眞至煩九重之淸覽李昉宜有所享只是斷兮無他裵度自知不揚每愧胡然爲相丹靑莫狀素稱畵心之難尺寸無長敢曰以貌而取何圖寶墨之題贊仍荷史官之齎傳是像如是心深庸嘉乃此人有此位不無助耶謂爾外貌之符炳若一片衷悃故兹中心之貺侈以數行宸章許國平生榮已極於樞府台席傳家他日寵奚羡於烟閣雲臺伏遇主上殿下推心示衆以禮使臣朝多老成每軫九經之優待化均陶鑄咸仰重門之洞闢臣敢不百拜銘感十襲珍藏彼相將焉用哉縱乏模範之譽此身非自有也庶殫圖報之忱○領相啓言因政院左右捕將權察事啓辭有令廟堂草記稟處之命矣目今捕將通望無故者只有禁軍別將申大謙一人而大謙亦當進陣上他無變通之道請左捕將李漢泰禁衛中軍之任改差從之又啓言左邊捕盜大將李漢泰使之兼察右邊捕將事請分付從之又啓言御營大將李敬懋實病不輕留陣亦難云何以爲之乎敎以他大將兼察○承旨洪仁浩啓言左邊捕盜大將李漢泰右邊捕盜大將兼察事命下矣請牌招聽傳敎從之又啓言御營大將以他大將兼察事命下矣何大將兼察乎敎以總戎使兼察仁浩曰總戎使金持默御營大將兼察事命下矣請牌招聽傳敎從之
정조 11년 · 강
成均館以他儒生勸入仍設食堂啓
정조 11년 · 강
命順安縣栗園基址圖形定差員上送
정조 11년 · 목
平安監司李命植以順安縣栗園建亭馳啓敎曰聖后手植栗園今旣建亭欲觀形止圖出基址定差員上送事令廟堂行會道伯處亭名當親書以下待下送卽爲懸揭而事蹟不可無記問于本邑精謄一本附送差員事一體分付
정조 11년 · 강
命雲峯前縣監韓光廸仍任
정조 11년 · 목
敎曰浮謗知由催科善賑足掩前愆本邑以道內最尤甚處方春接濟難付生手迎送之際民邑之受困不少雲峯前縣監韓光廸罷黜分揀差代望筒勿施非軍務用棍自在先朝飭令不啻截嚴而爲此督糴遍用棍治擧措萬萬駭妄不可以兼管營將之任有所曲恕爲先越俸五等俾圖懲艾之方
정조 11년 · 강
命延安府使金宗範爲先罷黜訓鍊正鄭學畊改差
정조 11년 · 목
吏曹啓言上京守令當日下送事命下矣延安府使金宗範謂有身病終不下去敎以未知病狀之如何飭敎之下焉敢若是更爲申飭當日內下送後草記又啓言延安府使金宗範屢度催促謂以身病沈重不得下往云敎以爲先罷黜其代口傳差出○敎曰職務相妨時任訓鍊正改差移付例銜旣有大臣筵奏守令中以別薦除拜人勿拘口傳擬入又敎曰永平縣令口傳擇差訓鍊副正亦令口傳差出近見副正望時任實職中已通如李身敬者無端不擬事甚礙眼亦乖常格申飭今番則無或如前日之爲又如分司總郞此亦實職而兩郞適皆已通人也撤罷間分司郞官一依他實職例施行事分付
정조 11년 · 강
以洪義榮爲承旨前望也金載久爲延安府使吳載絧爲林川郡守李海愚爲寧遠郡守李命暹爲永平縣令趙文彥爲訓鍊正李身敬爲副正竝口傳也
정조 11년 · 강
命文孝世子小祥後魂宮墓所親臨服色問議于在外儒臣
정조 11년 · 목
禮曹啓言文孝世子小祥後親臨魂宮墓所時自上服色問議于時原任大臣事命下矣問議于時原任大臣則領議政金致仁判府事徐命善領敦寧洪樂性以爲臣等俄於筵中已有仰達者而服制旣以朞年爲定則服當至朞而止廟墓行禮時外一例從吉恐似得宜左議政李在協以爲朞年之制旣盡則服色從吉禮之大經而至於三年內廟墓門內則用黲袍允合情文右議政兪彥鎬以爲今此朞制體段甚重似與先朝壬申已行之禮有所差等然凡服旣定於始制之日則只當論其一周之限而已服盡之後儀文已皆復吉矣廟墓行祀時則雖以淡服示變而至於動駕服色一依常禮恐合事宜領府事鄭存謙以爲先朝癸酉臨廟行禮時用黲袍旣有已例服盡從吉之後只於廟墓臨奠時則依癸酉已行之禮恐爲得宜判府事李福源以爲禮有嚴截有宛轉處服盡則變除從吉此是嚴截也祭時服吉祭後服微吉不忍純變者此是宛轉也先正金長生以爲朞服祥後易以素服如忌日服色待後日始吉服云以先正之論推之則祭後微吉之服似不過終其日而已恐無推展加等之道判府事金熤以爲朞服云者服盡於朞年之謂也服盡之後則雖於廟墓親臨之時行禮時外似合從吉而已云矣敎曰朞制旣遵戊申例則制畢後臨廟入廟時服色同異亦當考出遵用而本曹旣無可據文蹟至於癸酉服色本制與今有殊且値補編禮制之新定伊時至有旣除還御之特敎則恐不必援用於今制若欲臆斷而義起之臨廟則自出宮時從常用吉服但於入廟時自齋殿改御黲袍近侍及百官從上服侍衛仍吉惟繖扇及掖隸之用靑色一依諸臣喪擧哀例至於魂宮內侍墓所守侍墓官以下當用三年之制而如分司堂郞及入直諸官用享官忠義之例以淺淡服終三年事分付李判府議中引先正說以祥後易以素服待後日始吉爲對者此說誠有所據而王朝典禮異於私家如是則自不無掣肘之端大喪之禫日小喪之練日皆於當日卽吉而從吉之後還宮之前上下皆着黑色團領只去胸禙俟還宮時始純吉以寓不忍遽換之微意今亦用此例制畢仍御黑袍還宮從吉則似合於王朝禮及先儒說以此知悉磨鍊素昧似此禮意無以自信發遣郞官以此草記及批旨問議于在外儒臣仍令內閣玉堂博考可據文蹟以聞
정조 11년 · 목
箚略曰昨以泮儒之捲堂有發論儒生定配之命儒生事誠非矣而定配則竊以爲過矣討復之擧義理至重告君之辭事體莫嚴而疏錄之混書事涉欠敬在朝家正士習之道安得無警飭之罰以示匪怒之敎也爲儒生者不能仰體訓迪之音有此相率捲堂之擧論其跡則難免妄率之誅然竄配重辟也苟非負犯深重有關法紀則有不可據加以是律蓋搢紳之臣黎庶之民章甫之士朝家所以待之者各有其道故其所以訓飭懲勵之道亦各不同夫所謂停擧也付黃也出齋也此乃儒宮施罰之目而初不與於有司之勘處則至於流放之典尤不宜施之於冠儒服儒之人矣且見其所懷之書進者非敢爲護短而遂非也乃出於同被罰之意則妄乎云爾亦不必深誅伏乞還寢儒生定配之命使大聖人擧措無過不及之失焉批以才從臨殿還內聞卿箚留院意謂卿有愼節箚引阻班之咎速取原箚來督看辭頭已覺始料之太相反還發一噱甚矣卿言之迂也旣曰儒生事非矣又曰定配則過矣繼云其跡難免妄率之誅旋云苟非關法紀則不必遽加是律卿亦以儒生不以爲是則何以爲過當乎犯妄率之誅者獨不關於法紀乎且以付黃出齋等罰爲可施於此儒而朝廷之處分也學宮之私罰也名目自有別焉予若巧避薄爾之嫌創施付出之罰則卿又必上箚執論曰以下行任儒之事夫如是也冠儒服儒以儒爲名雖不率敎不循軌小過勿問大罪勿辟從他放僻一任其儒言墨行坐視而不之救噫思皇之盛多吉之美將於何責成大抵大官進言異於言官卿不聞納約之義乎當初處分亶出鎭鬧之擧行且弛張豈無其方而堂箚相箚長弟更發諺所云擧鼗把金莫適所從者此也激乎云爾未見其格也卿須諒之自餘介介之蘊留竢明日面悉仍命遣史官傳諭
정조 11년 · 강
詣永祐園行酌獻禮
정조 11년 · 목
具戎服乘輿出協陽門降輿乘馬出弘化門由館峴到景慕宮洞口遣承旨詣本宮奉審摘奸出興仁之門到安樂峴下馬少憩命判府事趙璥袛迎處所知入乘馬到園所洞口下馬乘輿入齋室改具翼善冠黲袍詣丁字閣展拜訖仍行酌獻禮大祝尹行任還齋室召見時原任大臣禮判畿伯及楊州牧使尹行元禮判徐有隣啓言昨日收議草記批旨有問議于在外儒臣之命矣前監役宋煥箕聖敎旣勤數示大臣已爲稟處雖未付職事當一體問議故敢達矣敎以一體問議○改具戎服乘便輿親審局內諸處承旨李亨元啓言園官之五日一廵自有定式路徑遠近所當熟知而今日園司迂路前導事甚駭然本院請推之外無他可施之罰何以爲之乎敎以推考命本園守僕與京守僕考例施賞自園所洞口至興仁之門捧上言乘輿出洞口降輿乘馬歷入東關王廟行禮訖乘轎入興仁之門由館峴入弘化門承旨李亨元啓言解嚴已下而鳴鑼號令不卽擧行當該宣傳官所當重勘而本院請推之外無他可施之罰何以爲之乎敎以事過後拿處○敎曰今日路由館峴見月覲門外植木此是人馬絡續之地傍近無人家守護極難而無一折損蓊蔚改觀年前別定近處民人使之守護矣近果連爲修飭而然乎令兵判招致守護人詳問後幷與來歷如何班名有無付料與否一體詳問草記
정조 11년 · 목
敎曰禮曹堂上推考在外大臣處一體收議○該曹啓言文孝世子小祥後親臨魂官墓所時自上服色問議于判府事趙璥則以爲臣野外退伏之蹤不敢以大臣自居莫重典禮末由仰對不勝惶恐云矣
정조 11년 · 목
西部幼學尹絖爲其祖旌褒事豐德幼學柳東煥故宣敎郞李逸英等旌褒事南部幼學禹思續中部幼學李聖洙驪州幼學辛最喜等繼後事豐德幼學尙麟澤德山幼學李宜璹等山訟事南部幼學趙鎭性妻李氏爲其母葬需題給事敎以雖非法典所在聞甚矜惻在朝家恤窮之政小民之似此情境猶且救助況宗臣家事乎分付賑廳方令優給葬需俾得營窆此上言出給上言婦女仍以助給形上草記事一體分付惠廳慶尙道別武士成起萬等別武士試才時優等沒技幷許直赴事敎以令兵曹相考文跡仍具意見論理草記稟處中部寡女金氏爲其姨母宮人墨世旌表立於渠家事敎以禮判更問事實草記稟處俾宮人墨世事蹟無至湮沒之歸爲可以此知悉○禮曹啓言西部幼學尹絖上言以爲其祖故學生戇孝行旌褒令該曹稟處云矣蓋戇生纔四朔失其所怙不識父顏自處以罪人及遭母喪喫粥廬墓以終三年又至父沒之歲心制守墓竟至不起云行誼之嘉尙誠孝之卓絕宜有褒美之擧而子孫請旌祖先事涉干恩故臣之待罪本曹時此等上言之覆奏輒皆靳許到今意見別無異同請置之敎以旣有新定式令無論爲先祈懇爲人表奬要以屢呈見格與否實蹟果然有無定爲陞黜立落之左契觀此回啓只以與前見無異仍請勿施此則有不然此後則依前判付施行上言人實蹟有無卿其廣探公議更爲具意見論理回啓又啓言豐德幼學柳東煥等上言以爲故宣敎郞李逸英及妻朴氏其弟參奉逸老及妻趙氏忠烈旌褒令該曹稟處云矣蓋當江都丙子之亂李逸英兄弟臨亂殉國之忠朴趙兩婦從夫捐生之節不可以年代久遠置之勿論而事非四件多士之相率呼籲有違格例請置之敎以纔因京居幼學尹絖爲先祈懇事已有措辭判下今此畿儒之聯籲卽爲人表奬也聯籲非違格當所立落者正在於屢呈與否實續有無此後則一依新頒令式回啓而上言本事令道臣廣採一鄕輿議使之狀聞後待當稟年次回啓又啓言南原幼學禹思續上言以爲其四寸兄致續無子以四寸弟顯續第二子燦忱欲爲致續之後而受者無人令該曹稟處云中部幼學李聖洙上言以爲其子福燮無子以其五寸侄景源第三子馨喆欲爲立後而受者無人令該曹稟處云又啓言驪州幼學辛最喜上言以爲其再從叔之子最壽無子以其八寸兄最衍第二子命翊欲爲繼後而受者無人令該曹稟處云矣請幷特許立後從之又啓言依筵敎問議于領議政金致仁則以爲墨世事至今思之令人於悒立碑之議已自先朝而未詳其家基所在遂歸寢止實爲欠典今此金女上言請旌表於渠家之門揆諸事理無所依據遺基旣不可尋得則特於彰義宮墻外其所居本洞前街竪立短碑表其忠烈恐合事宜云惟兹立碑之議始自先朝尙今未遑間因重臣陳達大臣覆奏特以表厥里之意至下竪其洞之命而該曹因循訖無皀白誠甚未安今此金女上言中旌閭渠家之說終不襯當領相收議又無異同請依此議令該曹趁卽擧行敎以曾聞墨世之居住在宮底帶洞近處云而旣不得明知則竪碑於宮墻外事體終涉如何卿曹草記雖以表厥里爲言予所持難者正在此也今此上言女人雖非同姓常賤之事何足求備以他姓族人俾繼香大自多他宮人可據之例使此女人買居所謂帶洞人家卽其居表閭女人親屬仍奉墨世香火限已身給復以示朝家念舊之意○漢城府啓言豐德幼學尙麟澤上言以爲其七代祖領議政震墳在於果川縣上年十月子孫齊會墓下則百步內單靑龍頭前所未見之雙墳突然故驚問于墓直則以爲昨春李水使謂其兄葬改封墳而去又繼葬其兄嫂云云李水使卽定州牧使李壽鵬也呈訴于監營則題辭曰本官馳進圖形指一報來而縣監遷就四朔今正月始遣鄕色摘奸而其所報狀渠等切迫之辭箇箇拔去且於圖形中坐立俱不見五字則渠之着名時所未見之字也未知是誠何故而仍置道査之疑端尙稽法典之遵行乞命査實掘去李哥雙墳云矣一邊之言有難取信卽令道臣別定剛明官更爲摘奸從公決給五字加書果如上言辭緣則後弊所關不可無警請令道臣査實處之從之又啓言德山幼學李宜璹上言以爲其七代祖副提學湛墳山在於坡州不意前年十月本牧居朴心源偸葬其妻於切逼之地故呈訢坡州官朴哥以三月十五日納掘移侤音而及期逃避又呈營門營題則自本官別加採詗捉囚督掘而本官無意跟捉諉以無可奈何伏乞卽令掘移云矣本訟曲直今旣決給請令道臣偸葬人朴心源刻期詗捉定日掘移從之○賑恤廳啓言因南部幼學趙鎭性妻李氏諺書上言有優給葬需之命矣爲葬需上言事未前有擧行之際不可不審愼故令本廳吏隸往審廣州權厝處則故宗臣茂春君堉妻柳氏昨年春身故始則稿葬今焉土殯而不得合附則的實上言婦女卽其長女云矣茂春君妻柳氏葬需以米一石木四疋錢七兩題給上言依下敎出給李氏
정조 11년 · 강
刑曹以擊錚人等原情回啓
정조 11년 · 목
該曹啓言殺獄罪人鄭盤奉妻東部金召史原情以爲黃興坤卽渠再從娚而見渠年少之姿瞰渠夫往懸房突入渠房再三犯手便成戰場渠夫入來切責則興坤佯爲大醉顚仆之際背部有傷處呻吟五六日差復矣更得重病仍爲不救興坤之妻發狀成獄渠夫以至親犯倫紀之擧不忍向人說道卽以胡辭納招以拳毆數次樣承款乞令生出獄門云矣鄭盤奉之打殺黃興坤渠自直吐至請結案而有具意見稟處之命矣伊時參判尹承烈等以爲盤奉之爲正犯斷無他疑但金光得助虐踢頤之說旣發於屍親呈狀而光得在逃遽然結案殊欠重獄體之道云矣金女之忽創諸招所無之說以構興坤當死之罪者萬萬痛駭請勿施自臣曹懲治敎以光得尙不捉囚以致元犯之不生不滅將使瘐斃獄中各別嚴飭刻期捉納如是則究竟無日萬一愆期捕將自本曹草記論罪又啓言長鬐許召史爲其夫李景學定配請放而前月許召史已爲擊錚其原情以爲本縣縣監黃翼振以前官自費錢牟暗歸私橐甚至船運故邑民與其夫李景學會往執留翼振以奪取歸裝報營流配云故臣曹覆啓內取考曹上配案則其夫昨年以做出不根之說構捏土主誣呈議送罪自嶺營流配矣縱妻冒濫滿紙誣捏請勿施自臣曹懲治事蒙允後只施杖罰申飭放送矣未滿一朔又復謄上故紙以冀僥倖大關紀綱請勿施照律嚴勘敎以苟有可冤之事則爲夫屢籲豈至勘配然渠夫所爲旣干侵犯土主之律無論前倅黃翼振之曲直其在重風敎正民習之道不可以呼籲有所曲恕更勿煩聒之意捧侤音逐送本邑又啓言北部童蒙張殷錫原情以爲其父運昌以馬牌圖出爲日次罪人蓋其初頭捧供時不知何許者與朴廷臣附耳說話矣及其納供也廷臣以給賂其父樣納供而其父難與爭質有口含糊厥後採問則所謂附耳者卽宗親府書吏千龍世也伏乞嚴覈龍世令其父分揀放送云矣運昌子脫興曾以此事擊錚或上言而連以猥濫勿施矣今忽以前供所無之千龍世囑托等說又縱其稚子呼籲者誠極痛惡請勿施允之又啓言仁川閑良河龍碧原情以爲其祖鶴鳴上年見聞綱常悖逆之變不可掩置告于營門則捉囚府獄而年過七十乞令放送云矣文案不在臣曹雖未詳所告之爲何而在渠道理只竢究竟而縱孫瀆擾不可以事係四件循例捧供請勿施允之又啓言松禾幼學沈濤海原情以爲渠以靑城伯德符十六代孫寓居松禾矣忽地捉入曰汝之五寸姪五人幷定軍額役價斯速備納云伏乞頉下云矣近米猥越之類首尾相接此等無嚴之類不可尋常處之請勿施自臣曹嚴勘允之又啓言仁川業儒鄭殷達原情以爲其父翀良甲辰定配乙巳遇赦蒙宥而因秋曹覆啓尙今仍配乞令放釋云矣翀良以謙賊孼屬出沒京鄕密傳書札論其負犯流配絕島猶屬未勘而敢以蒙宥未放等說肆然瀆擾請勿施其猥越之罪照法嚴勘敎以事係爲父分揀放送本事亦非罔赦無他隱情鄭翀良依前下敎放送又啓言楊州忠翊衛李興武原情以爲其父震蕃乙亥年買得田畓於韓昌郁耕食矣今二月韓姓兩班之一家謂以祭位畓推納文劵故其父以不給本價白地橫奪爲言則韓姓兩班稱以詬辱構呈營本官嚴刑定配於金城而姑未發配乞令放釋云矣營邑決處必有所據而肆然鳴金萬萬痛惡請勿施自臣曹懲治敎以係是四件分揀放送分付該道斯速決處又啓言楊州幼學金信潮原情以爲其父天欽六年居謫屢蒙放送之典而該曹不卽行會乞令宥還云矣天欽身居首善之地不參討逆之疏難免護逆之罪而島配未幾特旨出陸論其罪犯實爲末勘而縱子呼籲至再至三誠極痛駭請勿施其猥濫之罪照法嚴勘敎以依前下敎斯速放送又啓言平山幼學蔡正坤原情以爲其父光鼎爲本府使鄭景曾構捏稱以鄕戰刑配和順今已三年同謫人閔徵漢昨年幸蒙恩放渠父旣與之同罪則宜蒙同放乞使其父生還云矣光鼎要專鄕權潛爲別會任自墨名互相攻斥之罪至被定配之律則敢以閔徵漢之蒙放肆然藉口有此呼籲事極無嚴請勿施允之又啓言衿川李信祜擊錚於衛外而係是曾經朝官請令義禁府擧行允之又啓言杆城良人李莫守原情以爲本邑秋臘兩等貢蔘二十六兩其他軍需各樣蔘價至五千餘兩去庚寅年道臣守令相議方便之道以良民付校生而捧錢七十兩以校生陞鄕而捧錢二百兩僅取六千餘兩名曰補蔘錢以五分邊分給民間年年捧利三千兩添給蔘商此錢督捧每在窮夏癸甲年荐歉之餘流亡五百六十四戶病歿四百餘名指徵無處矣淮陽寧越貢蔘不滿十兩平昌旌善貢蔘亦不過四五兩獨於扞城近三十兩貿封豈無難支之弊乎特減其蔘數得比於小邑或移付京廳依例收價如數封進則可無冤鬱之歎云甲辰八月本郡民人林五同以此事擊錚得蒙蠲減之澤則固當感祝而今又換面迭出瀆擾如是敢以不成之說假托救弊之名收斂民間希覬僥倖者尤極痛惡請原情勿施自臣曹嚴勘允之○義禁府啓言李信祜原情以爲甲辰秋因宗社莫大之慶出陸恩典猥及於其父承此恩旨闔門感泣先以公私慶喜走報其父繼作迎見之行及到中路聞自本道依聖敎旣定配所行關知委矣旋卽還收已發之公文而防啓寢之抑塞落莫罔知攸措竊伏念旣下之成命庶幾有究竟之日故仍爲前進則家僮之持喜而往者已繫于獄使不得相傳天日孔昭覆盆猶照特停臺啓拯濟於駭穽之中得免於人鬼之關再造之恩與天同大擬卽涉海一以傳天地好生之德意一以慰父子積阻之私情一以俟恩命終始之計矣津渡有禁不許通涉而邑底津村少欲止泊則推治主人使不敢接跡於人烟近處彷徨街路寄着無所或於廢幕自炊或於空庵投宿忍經憂畏淹留不還冀或入見父面者首尾三歲不惟不開一涉之路安否之信衣糧之資亦被禁絕相通情地之迫隘經歷之危縮有不可忍言情窮勢迫他不暇顧潛涉重溟於暮夜風濤屢經危險萬死一生未及接父面敍一言吏校星火來執其間情境言之哽塞赦宥以來雖因阻隔迄未奉行至於一時往來之路庶有營邑闊狹而嚴束轉加以致父子不得相見之境遽欲還歸則不忍旋足更欲遲回則蹤跡危縮兩地戀結心肝幾絕忽於此際得聞行路傳誦則國有大慶霈澤將降云聞而歡忭北望蹈舞千萬夢外無彊之慶遽爲罔涯之慟號隕崩迫擧國同情而公私之痛尤無與比遂於昨秋飮泣而歸二月幸行時敢以通路相見之意冒死上言見格中間悲苦之情無計可達幸値輦路泣血鳴金乞蒙天恩得見病父於未死之前云矣李信祐旣已捧供依例放送罪人防守法意非不嚴截而父子不相見旣非邦禁則許通與否自有道臣地方官煩徹天聽極涉猥越請置之敎以此非干恩係是籲冤非逆屬則父子不相見旣非邦禁所載且與未出陸未減等尤有異焉以此判付分付放送仍以一本謄給相考施行大抵李普行之尙今在謫非爲他也明義一部卽撑天亘地之大義理則伊時疏語忽地專攻大臣不顧忌器之嫌烏可無處分伊後非不欲使之生越楸津而爻象轉益凌層義理未見益明偏受苦狀獨留惡地者實由於歸咎無處之致如使在廷有協心講明之效則何必齗齗於年踰七十之一普行乎非予不宥卽世道之所使然一體曉諭亦令見朝紙者知之
정조 11년 · 강
召見大臣備堂于煕政堂
정조 11년 · 목
右議政兪彥鎬啓言臣自春宮侍講之初欽仰睿學之高明識解之超詣盛德大業之所至有不可量臨御以後大義理大政令所以立經陳紀者磊落光明人皆拭目史不勝書三代之治指日可待而治不徯志每發中朝之嘆事不如初多爲有識之憂斯莫非有君無臣不能導揚之致而抑亦聖躬之自反豈無所以哉竊以爲殿下之行處不能與知處齊到之故也夫知而不能行行而不能久久而不能終以其省察之工踐履之力未到十分誠實地頭故表裏不能無間始終不能如一而所以致此者亦是已私之未盡剋去而然耳噫一念誠僞之間一事公私之際符驗之著有不可揜動於幾微之間而應於千里之外苟不以實則言而不見信令而不見從恩而不知感威而不知懼此其理勢之所必至也惟願堅竪聖志實踐其知如古人所云出言必顧其行作事必謀其始常德必固其持則全體大用之學悠久廣大之業不假外求矣敎以卿言甚好當體念又啓言人主不能以一己之聰明管攝天下之事務故設官分職以授其事臣勞於下而君逸於上今則百官庶僚莫敢以見職自居莫不以推諉爲事可否之爭難姑捨無論尋常之擧行亦煩稟裁蓋以至明在上莫逃姸醜嚴威當前先懷縮㥘而然耳於是乎委靡因循百度廢弛不得不仰費聖慮親勞細務日昃不遑夜分忘疲非但有違於節宣之道以至尊而下行大臣之事以大臣而下行庶僚之事以庶僚而下行吏隸之事非所以尊體統而示四方也此莫非群下不能事事之致然苟能取其所長任之勿疑使之各適則亦豈無相須共濟之益伏願殿下勿以獨運爲總攬必以衆善爲已用使之各任其職以責厥成則保嗇精神之方提挈綱維之道兩有所益矣敎以此言尤好另當體念矣又啓言忙後之錯匹庶猶當知戒況君師之地乎然而自古聰明睿知之主率不免有是病何也英銳之過則見事無難勤勵之至則求效太速其在己也如此故其責人也亦如此耳殿下學問高明其於㴠養省察之道固已講之熟矣而凡係施措之際每多急迫之患竊覸聖意以爲習俗委靡庶事頹廢思有以振刷矯革而事有緩急之序才有鈍敏之限固不可責其所不及而强其所不能也顧今聖明在上勵精鄙治凡厥庶位孰敢萌怠忽之念而以其素所縮㥘之心率當不時催督之命眩於擧行迫於程限擧措忙亂觀瞻有駭是以振紀綱者殆近於督責尊體統者反歸於屑越伏願益加存養之工務祛嚴急之政焉敎以欲矯姑息弊生急遽卿言亦好矣當留意又啓言君臣父子有主義主恩之殊故其事之也又有有犯無犯有方無方之別卽此而可見君親之際理一分殊之實也及夫後世臣道日卑君道日亢在下者專以子之道事其君在上者亦以子之道責其臣於是乎唯諾趍走之不暇而凡其進退語黙可否從違莫克守義自伸惟上之所令曰此君令臣共之義也以至近日便成一副規模莫之可捄矣目今世途之壞喪士趍之汙下朝廷之不尊人心之不服何爲而然也責難陳善之義廢而順旨阿容之習成嚴畏分義之心重而敦尙名節之意輕故也必須丕變此俗俾爲士大夫者皆知正己以事君之道而一祛其循私忘義之風然後可以爲國也深望殿下毋以婦寺之忠爲忠毋以姑息之愛爲愛取其可畏而不取其可悅求其輔已而不求其適已亟恢虛受之量以長其犯顏敢諫之氣務盡優容之方以養其廉潔信讓之操焉敎以卿言好矣當留意又啓言討復一事實爲目下第一義理復謙之凶亘古所無而匡運之變次第迭出主勢之孤危國事之岌嶪日甚一日此無他亂本未祛憂虞自在故耳臣於藩任辭陛之日略有提達而(刀削)諸大臣之不得不勉承聖意者而至於耽羅安置旣已定奪於筵中臣亦同時入侍與聞上下之酬酢矣(刀削)從古聖帝明王當處變之際豈不欲屈法伸恩而覆載所難容之凶逆若是其曲施庇護若是其任便居住徒拘一時不忍之心不念他日無窮之禍者未有若今日之爲也且伏聞伊時諸臣之求對也又下萬萬非人臣所敢承聆之嚴敎以爲箝制迫逐之資是豈所望於聖明者哉昨年夏秋之變尙忍言哉人心之痛冤彌切國言之喧騰如沸今日北面於殿下者不思所以窮覈嚴討甘戴一天則是無一分秉彝之天者也前後廷臣之沫血仰請也聖批輒以無的爲敎苟如是也則慈敎累十百言豈如是丁寧明白而末端形迹畢露之敎又何所指歟假使無的凡覈實之道不可以無的而仍置必也因跡而鉤情由微而究顯今欲究其端緖則醫人可問也乳媪可問也如是盤詰之際暗地凶謀亦豈無次第自綻之理而又況宇鎭招中群不逞三字必有所指的之人此尤不可不到底究問以鋤其醞釀糾結之窩窟根柢也伏願深量經權之宜以除厲階亂本亟降究覈之命以討君讎國賊永祛宗社之憂夬洩神人之憤焉敎以前後言之已罄矣又啓言臣在西藩時得見修撰沈樂洙疏本則雖出於嚴懲討之義而遣辭之際隱映慌惚不但止於一二句之乖當而已至如朝廷之上漢賊莫分搢紳之間忠逆相混等語殆若驅一世而歸諸爲賊爲逆之科三司告君之辭固當明白剴切而乃反囫圇疑眩其在糾正之道不可以事屬旣往置而不論請罷職敎以已甚則亂於此人旣有辛丑處分今又處分便不新新而其疏中漢賊莫分忠逆相混等說難免䵝昧之歸所請是矣依爲之又啓言東萊府使李敬一狀啓以爲關白身死告訃後送譯官問慰已有前例譯官堂上堂下各一員預爲差出待裁判差倭出來卽爲渡海請令廟堂稟處矣依狀請差出以待之意請分付該曹該院從之○禮曹判書徐有隣啓言文禧廟祭享時曾經春桂坊人以衰服之異於冠帶雖無職名從便進參矣自小祥日當釋衰服服冠帶而無職名則事甚掣礙曾經春桂坊無職名人小祥前一日令該曹口傳付軍職使之進參其後祭享進參時時無職名言送該曹依此施行何如從之有隣以賑堂啓言京畿道臣以楊州牧使尹行元常賑總戎兩廳錢請得添還事有所陳達而竝請令各該廳稟處蒙允矣本州以陵園奉安之地朝家之軫念民隱與他自別曾於甲辰春因牧使金鍾秀所請常賑穀添還次小米一千石許劃而米則難辦以代錢三千兩上下及其秋成以本色準數還捧目今本州形勢不下於甲辰請依已例以錢區劃米錢間待秋還捧從之○戶曹判書李在簡啓言京畿監司徐有防狀啓以爲道內尤甚邑餉廳屯稅被災處量宜許減之意請令該廳稟處矣餉廳屯稅以中年總定式施行法意有在且丙午條各屯稅納幾盡磨勘道臣雖以尤甚邑有此陳請定式中許減有關後弊請置之從之○吏曹判書尹蓍東啓言革罷園守奉官當有移遷之道何以爲之敎以品數問于廟堂待窠區處蓍東曰頃以此事言于領議政金致仁則以爲無端罷散不可不卽爲區處而旣無勞勩不必陞敍參奉守奉官中待窠調用事陳達爲好云矣從之
정조 11년 · 강
內閣弘文館博考變服儀節以啓
정조 11년 · 목
內閣啓言臣等齊會本閣取考典禮則幷無可據之文皇明洪武二十五年懿文太子喪服齋衰十二日祭畢釋之嘉靖二十八年莊敬太子喪服齋衰十二日而除皆用以日易月之制則不可爲傍照之端而第於祭畢釋服之日無他儀節之所載且伏念聖敎中王朝禮先儒說與今日禮制似或有間蓋禫後有吉練後有祥則從吉之後還宮之前上下服色之俱從微吉允合情文乃若無練之朞餘疚雖無異同禮節宜有差殊至於先正之論在私家則固所通行在王朝則誠恐掣礙而莫重典禮以臣等膚淺之見何敢容㖨乎請上裁敎曰禮緣人情情外之禮貊道也王朝私家之殊制指傍朞以下而言旣服之矣今欲强別於兩截則徒見其太穿鑿文元之說旣無不可通行之義我朝已例亦未必不襯當所引皇朝典禮卽易月之制也此而求微吉之道則雖有時代日之明文可釋卿等之惑惜乎泥泥之論出於內閣稽古之地也文元說只云待後日始吉成文簡宋文正諸議加於此一級盡朞不服華盛成說也用麤綿麤布黑潻爲帶宋說也不用朞制則已已用之獨於微吉之節捨已行之儀先正之說而規規於王朝禮三字萬萬無是義待在外儒臣議來到當有指一決定矣○弘文館啓言謹按先正臣文簡公成渾之言有曰朞喪除服亦盡其月不服華盛其與先正臣文元公金長生所云待後日始吉服者其從厚之意尤有加焉蓋禮制有限雖已除服餘哀未盡不忍遽吉有此盡其月之說而此特以私家禮言之至若王朝禮之截然有限與私家固不同而第伏念朞而服除禮意雖嚴朞之日卽是忌日也雖以士庶家言之忌日行祭後終其日不用華盛之服今此批旨中還宮前後服色雖有微吉純吉之分當日之內服色之遽從純吉其爲聖心之增疚臣民之餘恫必有所不能自已者臣等膚淺之見竊以爲參用先正之論以微吉之服終其日恐不至大乖禮意矣敎以在論思之地得顧問之體可謂近來第一喜事爲爾等極嘉尙也
정조 11년 · 강
命儒生金鍾和勿限年停擧
정조 11년 · 목
成均館啓言臣聞居齋儒生有捲堂之擧馳詣泮宮招致諸生聞其所由則諸生等所懷以爲二月捲堂時因他儒生勸入之命次次流入矣其後齋任謂以雖曰奉承有乖廉防分等論罰臣等亦在出齋中矣本館堂上依前規解薄罰勸入昨日方外儒生金鍾和忽然入來使守僕送言曰齋任之所黜齋者堂上雖解罰豈可無端入來且於他儒生勸入之時曾前居齋之生遽然入堂大關廉隅事當引嫌自處云云故其在自靖之義不可恬然果各自處則鍾和偃然受之其中一人則擅自出齋至於今朝替行聖廟修掃之任仍卽催擊捲堂食鼓蓋施罰之規齋任班首外非一儒生擅行而臣等旣被人言雖欲入齋其勢末由云臣以聖廟捲堂事體至重屢屢開諭終不回聽何以爲之敎曰泮中事誠寒心濟濟黌舍作一閧場寧靖無期棼糅轉甚不可使聞於方外齋儒金鍾和事極爲妄錯非齋任非班首元不得施罰云爾則乃敢挺身入泮擅行此無於前之怪擧以至迫黜居齋諸生者不可但以駭然言爲先勿限年停擧彼旣替行掃役催擊食鼓居齋生之相率捲堂處義似出不得已卿其卽爲勸入仍設食堂後草記若或遲滯自卿難免重勘以此知悉擧行○成均館以捲堂儒生還入設食堂啓
정조 11년 · 강
飭延豐縣勿設銅店
정조 11년 · 목
戶曹啓言發遣計士摘奸延豐銅店則本是水鐵店有略干銅脈數十鉛軍自昨年四月至閏七月採得者僅爲六百餘斤而伊後銅脈斷絕仍爲廢棄云設店非所可論請置之敎曰卽此可知所聞之不如所見今以不設店爲定則雜類之如前逗留在所洞禁嚴飭地方官俾無得接跡如是申飭之後未見有擧行之實效卿其摘奸草記論罪
정조 11년 · 목
以李尙度爲接慰官
정조 11년 · 강
命全羅前水使許任到城外奪符拿來
정조 11년 · 목
設賑之時廚傳有弊故也
정조 11년 · 강
吏曹參判沈豊之疏陳親嫌乞遞賜例批
정조 11년 · 강
命宣傳官金樂淳等拿處分揀
정조 11년 · 강
命時囚洪配浩勘律李宜耆更加嚴問
정조 11년 · 목
禁府啓言潭陽前府使洪配浩原情以爲昨年還上當捧各穀爲四萬餘石零而停退之數殆過一萬三千餘石納穀民人中或有合夕之剩餘則曉喩還給而民人輩輒以贏瑣之物不必持去自願移施於來秋當納云云雖使持去不無中間消瀜之慮故未果力退抑恐爲他日奸吏輩幼弄之資別作成册踏印官上實非反弄廵營米二百石統營米三百石作錢關文來到於捧糴之初故每石價錢四兩九錢式盡爲作錢十二月念後收合之際兩營還寢關文次第來到時當歲末且迫封倉半千穀物更難變通且當大無之歲方營私賑之計而饑民之數至於二千四百餘口而邑殘廩薄拮据無策適有此事欲爲補賑以五百石作錢之錢二千三百六十兩內除出一千二百五十兩五百石立本餘錢一千一百餘兩補用於賑資實非私用籍價米一百三十六石凶歲貧民官俸需米勢難趁納亦無支用之策姑爲貸用旋卽還報外倉米三十石旣有官耗作錢用下於公私之用實非郡移之事今年結錢之數爲二千三百九十餘兩內因朝令折半限麥秋停退折半將爲趁卽收納而民間形勢萬分窘迫自官欲爲推移防納以倉穀先爲取用於賑資民情不願故卽爲還寢衆所共知之事何敢粧撰而米代租加作一千二百二十五石此或奸吏輩從中幻弄之致而繡啓若是明白則豈敢以不察委之下吏欲爲免罪之計乎泛稱遲晚請刑推得情敎以諸條所對不無條理大抵出於昏憒不事事之致其中一二段或事勢似然或責在上營未可專謂之渠罪以此以彼不可白放而年限不遠何足深責明日開坐時照律以聞又啓言全州前判官李宜耆原情以爲御史書啓中加作米價加捧事本府衙祿及柴炭價米自朝家劃給於元結中執錢以爲一年經用自是前例大抵民人之不願納於漕倉願納於本府執錢者爲除其輸運之勞而價本則從民願從市直漕倉捧稅之時該色來告曰漕倉米一石價方爲十一兩衙祿柴炭價亦當量宜論定云此時災民不可不念一從民願酌定之意申申嚴飭果以每石十兩三錢決定矣繡啓中比漕倉加捧每石六七錢云漕倉價則隨時高下而邑規則不得加減於一定之後未卽更爲減捧此實難贖之罪本府執錢一年經用米六百五十石太三十五石今此一千四百二十八石零云者卽是京邸吏兵營邸吏役價米及大同庫各樣上下之數混入於其中之致私賑時蓄租用牟事則本州不入於公賑民勢亦不無遑汲之類故抄出最急者一千五百餘口自備四百石牟私賑之際富民願納租合一千二百十石而排廵分賑初二等則以租分給三等自廵營分給四五六等則以自備牟參互分給矣今此繡啓中不給租而給牟云者此則不然救荒之資牟勝於租爲其糠粃之幷食故也勿論牟與租終當盡歸於賑資則實出爲民之意豈有他意乎捐廩鳩穀私自賑民則抑獨何心巧貿半塵半土之牟都歸無實無效之地乎至於五月當有餘剩之說亦有不然者前頭饑口之增減賑穀之剩縮何以預度乎至若聽訟之立落無常差任之請囑公行云者旣無某訟某任之指的則亦不敢指的仰對云泛稱遲晚請刑推得情敎以潭倅則繡單論列多端而爰辭俱有似然之勢米代租一事外不可專諉之窘遁而此囚則諸條所對文餙太過淑問之下焉敢若是放恣乎加作米價事縱謂之邑例賑穀不實事敢以參互二字爲禦人之計又敢以終當盡歸之說漫漶納招卽此一款焉逭重律所謂參互云云何異於偸鈴掩耳連三等純牟分饋繡啓明白牟是自備而虛殼也租是願納而精好也給牟不給租乃以半成塵土之陳牟諉之幷食糠粃之良資大抵牟之爲穀素稱有益於救荒而此邑則官給化蝶之物民作喂馬之需此非牟卽塵土也何不刮各庫之積塵聚一境之腐土量斛充包名之曰牟以塞自備之名乎又所謂終當云云眞所謂以鎌遮眼渠若眞有從後純給租之本意則理宜間間雜用於前廵藉使事勢適會有不得不然者今於已遞之後下此不近理之說者何其太無嚴此外聽訟差任等事繡啓雖無指的渠供亦不首實曰有曰無元無皀白渠之所爲節節痛駭以此判付待明朝開坐嚴問捧口招若不直招當加刑得情以謝南民此意添問目取招雖以繡衣言之以事異公賑不必深責爲說者難免巽軟當該御史沈晉賢從重推考營下之邑民饑至此分等之降置意似出於捨近疵政之容護罪實在於同浴特畀之後不思鄙報自常目之地任他乃爾遠外邑鎭雖使捐瘠載路無怪乎莫我知也當該監司沈頤之不可無處分而欲觀此囚更招右項諸條擬令此道伯按査待如何究竟當處分先以此意令廟堂行會該道又啓言慶尙監司金尙集査啓以爲當初南海縣令閔心爀之報狀中雖無設粥之語以依前分賑糢糊說去故道臣認以謂設粥致此相左之端固是心爀昏劣之致而循例狀聞亦係不察當該道臣請推考至於初不給醬而丁寧納招者尤涉痛惡所當更請拿覈而因判付發配請上裁敎以本府回啓跋辭有莫曉處當該堂上推考更爲稟處
정조 11년 · 강
御春塘臺行內試射仍行抄啓文臣親試及課講親試試官兪彦鎬吳載純李性源朴祐源徐鼎修尹行任課講試官李秉模金憙
정조 11년 · 목
具戎服陞座設壯勇衛夏等賞試射親試試官率應製文臣行禮訖以處處聞啼鳥爲七言古詩題仍命當朔課講爲之舊選講詩傳新選三月再次講大學當朔初次講論語副司果宋祥濂略居首親試科次宋祥濂三上居首○別軍職夏等試射居首任聖說陞敍其餘入格人以虎皮鹿皮弓矢箭竹雉羽施賞有差○宣傳官小布入格李亨復等筒箇長片箭箭竹施賞有差○壯勇衛折衝崔誡道小布五中騎蒭一中鞭蒭五中邊將除授出身張安柳葉箭三中小布四中騎蒭二中護軍宋光洙柳葉箭二中小布三中鞭蒭四中付司果其餘入格人等馬帖賜給出身田春福小布四中邊將除授
정조 11년 · 강
獻納沈埉上疏賜批
정조 11년 · 목
疏略曰泮儒之陳疏請討可謂不負國家培養之氣也第其疏錄不察之失在所難免而旣覺其非旋卽抹去則處分之太寬正得原恕之道惟彼儒生不思訟愆之方有此捲堂之事可謂妄率然所懷非捲堂則無路上達未及周思致此謬擧其情亦有參恕之道其過必有當施之罰至於竄配恐涉過中玉署之伸救條析分明大臣之箚論辭意鄭重殿下一切以嚴批答之臣恐四百年培養之士氣從此沮矣且殿下旣命竄配則秋曹擧行不過議定配所督吏發遣而今聞刑吏直入於聖廟咫尺之地咆哮之聲擾亂於泮宮扶曳之擧喧騰於香橋云此何擧措自列聖朝以來尊崇聖廟禮待儒館香橋之內法司吏胥不得攔入祖宗朝盛典學校之美事至此懷盡無餘臣竊憂歎伏願還寢泮儒定配之命仍令攸司嚴治該吏批以士固有國元氣扶元一念卽予寤寐耿耿而眞欲扶元莫急於先攻外邪外邪卽客氣也爾須知此箇事理也附陳該吏事誠有是也極爲駭然令攸司治罪之請爾言甚是矣令該判堂査處
정조 11년 · 강
以沈豊之曺允大爲承旨前望也
정조 11년 · 강
罷統制使柳鎭▣職
정조 11년 · 목
敎曰歲初因巨濟固城南村知世浦等邑鎭諸處松田失火之次第報來自該營一時陳聞勿論被燒多寡事未前有勿罷杖懲雖有定式勘處拿問昭載受敎則身爲閫臣指定律名徑請稟處已萬萬疏忽待罪狀本之尙不回下將欲略示警飭而伊後數三狀辭太沒待勘之意忽於近日萊閫萊府之尋常謄啓反又全然廢閣由前由後擧措極爲乖當統制使柳鎭恒罷職
정조 11년 · 강
命時囚李宜耆待査啓來到議處
정조 11년 · 목
禁府啓言前判官李宜耆口招以爲貿牟之際旣不能精擇分賑之時又不善簸揚自備之牟願納之租不能參半分給到今事發之後租雖自在跡涉叵測無辭發明聽訟事某訟之立落實不能記得差任事專委鄕廳與首吏新延吏房差出之際使渠輩圈點本州吏爭任之輩醉喝於官庭至近之處御史尙留本州恐或聞此事而有此論列以此以彼節節爲罪泛稱遲晚而其他罪犯終始漫漶極爲痛駭請刑推得情敎以賑穀事無異衝脅之拜而旣云遲晚與上項加作米價事下款聽訟及差任事令該道道臣除尋常親執詳査狀聞後議處○該府又以前府使洪配浩依法典杖一百收贖告身盡行追奪啓允之
정조 11년 · 강
判下張小斤等殺獄回啓
정조 11년 · 목
刑曹啓言張小斤殺獄前後道臣論斷及本曹回啓或以小斤爲元犯或以汗良爲元犯則兩人同犯十分無疑而旣無二人共坐之律當從一處最重之痕外邑檢法固多疏漏之慮而實因則曰被踼傷處則曰柔軟者語相矛盾到今非有別般新贜柔軟則信之被踼則疑之以一片未瑩之檢案換七年同推之元犯亦涉重難請上裁敎以因其檢案之未瑩以致獄情之愈惑觀卿回啓跋辭亦以勘配之汗良爲此獄元犯而及其結語乃以七年同推之一朝換定執爲持難之端此言亦無怪矣如是相持徒傷事體初欲更令道伯親執詳査期得十分情實而反覆思之今雖十思百思勢將轉入三昧然則在配之汗良停推之小斤生不得決死不以罪以一事畢竟兩人倂命則甚乖審克之政更取査啓考見跋語道伯所謂孟三常時抱病致此殺變在兩人誠爲不幸云者又豈非起疑處乎道狀曹啓前後爲十餘度更査決知歸於無實疑輕之典捨此獄奚爲長鬐縣殺獄罪人張小斤令道臣嚴刑減死定配又啓言鄭尙郁殺獄證形俱備爭詰酒家我將刺汝之說已占尙郁之兇心纔出門外急叫哀若之聲可見大賢之受刃而今忽以自刺二字白地創出假使大賢性極狂妄尙郁所責胡大羞憤而至於斷送其命乎雖欲自刺居常使右手者安得從右起手又安得猛刺深入乎歸之於死者之自作者尤渠斷案請罪人鄭尙郁連加嚴刑期於得情敎以無論因鬪因戲且置被刺自刺似此獄情先辨死者與兇身當初綠何起鬧然後可斷其邂逅不邂逅纔見此文案欲知裏面事情問于該帥其時事實槪可領略藉使尙郁眞有下手之事此因戲也又邂逅也戲不償命邂逅免死具載金石之典渠之一直發明獰頑雖可痛參以法理綽有可議尙郁嚴刑定配以懲刃傷人物之罪
정조 11년 · 강
戶曹以慶熙宮修改節目啓
정조 11년 · 목
節目一每於春秋季朔本曹判書率郞廳一員差備內則與守直中官眼同奉審差備外則與入直衛將眼同看審一有頉處一一別單書入待啓下擇日修改一李朔奉審雖有定式而其間數朔之內小小有頉處若欲遲待奉審不能這這修改則畢竟工役必將倍入凡有雨漏及有頉處內而中官外而衛將卽爲知委營繕營繕來告本曹自本曹定計士與當該營繕官員率匠手登時修改一依時御所紫門監例擧行一有頉處不卽修改若於本曹堂郞奉審時執頉則當該中官及衛將草記論罪一壁塗窓戶及鐵物瓦子等閪失破傷都是不善守直之致此後各別禁斷李朔奉審之時如或有如前毀劃之弊則隨其多少當該中官衛將從輕重草記論罪一雨漏及鐵物等些少修改者外如或有役處稍大者不可專委於營繕官員本曹堂郞進去者檢一各樣匠料與物力隨所入上下一節目啓下後謄出四件一置守宮一置本曹一置繕工監一置衛將所○敎曰依此定式擧行如是之後若有不謹之事當該中官衛將施以違令之律限內有頉則郞官下屬外常時不能檢飭之失自判堂難免其責以此草記及批旨載之謄錄
정조 11년 · 강
飭親祭時獻官與執事無敢漏錄于堂后日記
정조 11년 · 목
敎曰親祭時獻官以下諸執事依古例載錄旣有定式則焉敢若是漏錄當該注書所當嚴處而渠輩何知必是下人不能提醒之致該隸令攸司從重科治明日內皆令修整後微稟後復若此不飭之承宣漏書之注書當重勘以此傳敎載之故事各別申飭
정조 11년 · 강
召見藥院提調徐有隣兵曹判書金履素于重熙堂
정조 11년 · 목
有隣以禮判啓言順陵陵上石物塗灰剝落處當以來五月端午祭享兼告擧行而今春康陵石物塗灰時以本陵官兼監役差祭戶曹堂上眼同擧行今番亦依此例以本陵官兼監役戶禮工三曹堂上中差送獻官監董畢役之意請分付從之又啓言因金履翼上疏慶興地赤島赤池建碑事命下矣德源湧珠里碑役時當爲一體擧行取考乙亥謄錄則碑石自本道浮出碑文本曹郞廳陪進石手刻手京司下送印本簇子二件封進各項擇日自禮曹推擇以送今番亦當依此爲之而德源碑文旣承親撰之命慶興碑文令藝文館撰出三碑書寫官請令該曹擬入敎以今番則不必下送郞官及京工道伯旣兼閣臣以草本下送令道伯從便擧行慶興碑文亦當親撰書寫官以原任提學右議政及原任直提學鄭民始檢校直提學李秉模使之書進而篆字以行司直尹東暹書進又啓言文禧廟小祥易服節次從當磨鍊啓下而自上旣用微服之制則諸道大小使臣及外官當曰望哭後改服無文黑團領去胷褙還到官次始服吉服恐合事宜請以此磨鍊從之又啓言因戶曹草記元嬪廟墓有頉修改之節稟處事命下矣本墓內有位畓七石落田二十日耕使守護軍二十名分排耕食綽約定稅合爲四十石零以此付之墓官以備修改之物力董役請令內司總察擧行從之○兵曹判書金履素啓言宣傳官節目中堂下曾經三品滿六朔者卽除堂上職事定式矣承傳宣傳官梁埉今番試射以騎篘沒技有陞敍之命而承傳之任已準六朔且今資窮矣陞敍一款何以爲之敎以加資捧傳旨
정조 11년 · 강
命旌南原幼學鄭朝文妻李氏閭復巫夫秋節昌妻安召史戶
정조 11년 · 목
禮曹因湖南御史別單回啓故有是命
정조 11년 · 강
壯勇廳進試射節目
정조 11년 · 목
一規矩以柳葉箭片箭騎篘鞭篘小布各一巡試取入格以五分爲限分十等施賞而一等則出身加資閑良直赴殿試二等則付上護軍三等則付司果四等至十等以馬帖筒箇弓箭等各種分等施賞準五矢而在十等之外者箭竹施賞丙午受敎定式一四等居首人之幷許加資不無太濫之歎春秋居首則加資夏冬居首則邊將除授壬寅受敎定式一柳等騎沒技人別單書入依京外各營祿試射及四等都試例出身加資閑良直赴殿試鞭篘小布勿論丁未受敎
정조 11년 · 강
遣承旨詣宗廟奉審摘奸
정조 11년 · 강
召見藥院提調徐有隣于重熙堂
정조 11년 · 목
有隣以禮判啓言闕內入直官員及將士等昨年閏七月禮葬時皆於弘化門內擧哀矣今番小祥日入直官員及將士等望哭之節何以爲之乎敎以與時御所行禮時有異置之
정조 11년 · 강
以李秉模爲吏曹參判前望也申大謙爲統制使備薦也
정조 11년 · 강
湖四暗行御史沈煥之復命
정조 11년 · 강
召見大臣有司堂上吏兵曹堂上及湖西御史沈煥之于熙政堂
정조 11년 · 목
吏曹判書尹蓍東以湖西暗行御史沈煥之書啓啓言監司金光默數邑災結之瞞報磨勘烏可無不察之責云矣災年之俵災一事爲道臣者所當詳審按廉而旣登繡啓請從重推考從之又啓言扶餘前縣監尹得愚虛倉積而成簿剩稅結而集錢私客之聽其奸猾農戶之給其空殼幷宜重繩云公州前判官徐直修賑資專畀府吏任饑簿之增刪災結移劃市倉幷稅穀而上下加資帖文之或勒授或加捧作錢多端災結加報之給民災劃紙價自歸私用云庇仁前縣監李運彬農戶排糶一月一巡而有頷顑之愁賑粥慢調或啜或吐而有彷徨之歎災結濫報添入田稅中而加捧云矣三邑守令不可不嚴査重勘請令該府拿問定罪從之又啓言燕歧縣監崔熽野有飢色邑多謗言倉儲精實米入於吏鄕之幻弄代捧空殼勒分於村里之頷顑云全義縣監黃胤錫一縣政事皆與吏鄕爲謀農戶之排糶或有蹊逕飢口之入簿或因顏情云矣兩邑守令請幷罷黜從之又啓言林川前郡守金載久官需米之混入大同條每石加斗捧留于浦口民家者爲三百餘石宜令勘處云矣該郡守請令該府拿問處之從之又啓言淸州牧使安廷玹大興郡守尹光濩韓山郡守金聖䂓舒川郡守洪履健天安郡守趙鼎玉定山縣監許霔鴻山縣監李廷仁靑陽縣監雀弘毅藍浦縣監洪澣結城縣監韓德厚保寧縣監李日運禮山縣監申史源新昌縣監南履範牙山縣監李亨正木川縣監鄭杆稷山縣監李弘源或褒譽而無優異之綪或論貶而無顯疵之政振威縣令李恒演龍仁縣監李牧永廣州府尹李泰永沿路聞見略略陳列而亦無純褒與顯貶請幷置之從之又啓言保寧士人鄭赫臣年近七十多讀庸學子耕婦耘不與人交此等人可謂固窮潔身之士云矣御史今旣登聞請自臣曹卽爲調用以示朝家褒奬之意從之○兵曹判書金履素以御史沈煥之書啓啓言兵使具世勣政多昏謬謗因鄙瑣縱校弄權賣禆假帖至若逆家私人之倚勢用事者依舊任用云矣如此之人不可仍置於帥閫之任請當該兵使拿問定罪從之又啓言水使沈▣御下寬平雖欠威重條禁見憚撫摩得宜淸州營將申大順洪州營將申啓文等或曰姑無疵譽或曰治盜剛明云雖乏著異之綪亦無疵毀之端公州營將申光復頗欠剛猛乃有瑣謗而已經道臣之警勵云不必追理請幷置之從之○禮曹判書徐有隣以御史沈煥之書啓啓言淸州故士人卞益夏以孝子名焉益夏之歿也文純公權尙夏祭文有曰斯文不幸而世道之阨歟保寧故士人金光纉亦以孝子名焉光纉之歿也故判書尹鳳九輓詞有曰應知採訪重宸聞佇看閭旌大字煌定山故士人韓逵故師傳胤明之後而兩世孝行名于本鄕事蹟詳在儒生呈文中宜有褒美之典洪州故士人韓興源妻姜氏素有貞潔之行及其夫死之日引刀自裁其烈節亦宜有褒美之典云矣卞益夏金光纉及韓興源妻姜氏幷當旌以旌閭之典韓逵亦當旌以給復之典而係關恩褒不敢擅便從之
정조 11년 · 강
命保寧士人鄭赫臣今日政初仕調用
정조 11년 · 목
敎曰湖南繡衣之回見書啓人才搜訪一款未免漏却以本道幅員之廣豈無一人忠信而繡衣之過於審愼竟無一人薦似甚以爲慨歎今見湖西御史書啓且聞筵奏其人年迫七十潔身窮經子耕婦耘以爲食山外無所求云似此之人豈可終老山中該曹收用雖有覆處此等承傳易致因循保寧士人鄭赫臣今日政初仕調用如無窠轉陞作窠擬入仍今上來謝恩
정조 11년 · 강
敦諭領議政金致仁
정조 11년 · 목
政院啓言議政府錄事來言領議政金致仁以爲累逋召命惶隘罔措走伏金吾門外恭俟嚴誅云因納命召何以爲之乎敎曰臨軒待卿再遣史官而往輒空回堅執莫挽愕爾慨爾之極對端揆方有云云際聞有胥命之擧卿之深看其說張大其事予誠大訝惑卿辭雖至屢懇予惑轉入三昧彼所云說於對策者驟閱雖無指的艱覓頗似恍惚而孰非二字終歸混圇混圇處抉摘加罪恐使卿反有不安之端尙此泯然亶爲卿地由前由後決知非獨自擔着之事以卿平日明識何不默會慰勉之至意耶大抵無是題則無是策不加批則不入格所以召此而致此者一則惟予二則惟予予於卿春遇深勤委毗方隆酸醎之調劑參差之爛漫而世道朝象一委之於卿此何等時也雖使百度寧靖難望一朝丕變無幾而有此忽地波瀾此非造物者戲劇乎予安得不溯源推省發此自咎之說也望須無更控引安心還第竢間造朝事遣入侍史官傳諭仍以勿胥命之意一體傳論兼傳命召
정조 11년 · 강
罷祥原郡守鄭爀職
정조 11년 · 목
平安監司李命植因暗行御史移文狀罷也
정조 11년 · 강
有政吏曹判書尹蓍東參判李秉模參議李集斗兵曹判書金履素進
정조 11년 · 목
以權裕爲掌令宋煥箕爲司䆃主簿南正圭爲祥原郡守尹美箕爲全義縣監趙好彥爲燕歧縣監鄭赫臣爲光陵參奉權▣爲忠淸兵使
정조 11년 · 강
命高陽陽川等當該守令發緘取招
정조 11년 · 목
戶曹啓言卽接牙山縣監李亨正所報則忠淸道牙山倉所屬淸州等七邑稅米太本倉元漕船七隻分載上來矣其中一隻到高陽前洋船腰折傷故穀物移載於京江船幷與元漕船六隻而到泊西江云依例點檢事今方出去而莫重漕船有此折傷穀物移載他船則高陽郡陽川縣之以無事過境牒報極爲該然請當該守令幷拿問處之敎曰公私營賑方張曠官之弊宜念令該曹爲先發緘取招待對供自本曹回啓議處
정조 11년 · 강
副校理金履翼修撰洪樂貞箚請持平張至冕出仕賜例批
정조 11년 · 강
領議政金致仁上箚引義賜批
정조 11년 · 목
箚略曰臣之復叨重任居然半載有餘矣暗地機弩匿影排布始焉虛加譸張中則陰圖逼拶終至於一二從臣對策而爲說益罔極矣臣於世事一切聾瞽晚始得聞對策中句語援擧今昔隱暎閃倏使人莫測其所指而衆議喧騰皆以爲意在臣身臣亦自念先朝舊臣之繼世作相者今有臣一人而已鳴呼此豈人理之所忍言而彼乃外藉應製潛售悖詈是則綠臣無狀致令衣冠之列有此賈竪戟手之習臣雖▣劣顧其職則大官也聖鑑在上尙可與此輩辧理哉雖然臣之伴食尸位無往非罪苟欲彈論何患無辭官箴寥寥之時勤攻忠益臣固拜受之不暇而藏頭說謎肆行汚衊決非常情所敢及臣之崩心痛骨姑無論已其於傷倫彝敗名敎所關果如何也噫臣之先臣立朝體國具有本末贊聖祖建極之功所以殄梟獍而化龍蛇者卒成朝著和泰之福尤嚴於扶忠斥邪之際界限截然顚沛罔變以臣不肖無能爲役而不幸比年以來世變層生路逕多歧氣勢滋長爻象之可憂有倍於前時間因對揚明旨只急於世道之計未暇顧利害之私一箇權度隨時弛張自有所受則彼傍伺之徒至引先故敢欲嘗試其疑亂之計不自覺手脚畢露者良亦可哀也抑臣之反躬愧惕者則有之不量力分猥承委寄不能裨平明之治馴服群心適足令傾危之機玷累聖化終不免爲負國辱先之歸莫非臣罪尙誰尤哉以臣至庸陋之資至畸危之蹤適値至多艱之會忝竊至難勝之任灼知其無補於國事有害於身計而拼廉忍羞蹲仍匪據之地夫豈臣全失常性而然哉亶以前後陳懇不啻瀝皿而誠未上格反速誤恩慚惶震懼姑未敢連事瀆擾然中心悶瞀則甚於縳者之求解矣目今鼎席新備宸憂可紓若臣遭罹之奇怪情踪臲甈祗欲永謝朝籍亟返本分仰惟殿下不待臣言之畢而必有以惻然垂矜伏乞還臣三字之銜假臣一日之喘得以避遠深穽全保餘景批以見卿箚取閱對策入格諸作元無繼世作相四字莫見有拶逼處衆議喧騰云云安知非近日囂囂中所噂▣耶入格諸作付送史官爲譬卿惑卿覽必犂然然予則曰原初箚擧萬萬非意到予不多誥卿須安心日間當有召命自餘容俟面宣仍遣史官金祖淳口諭曰對策異於疏章隱語異於顯言如李敏采策中自時則有若趙宋洪金四大名臣協贊於下風俗之浮囂則鎭之以雅量時象之澆漓則倡之以中正死生夷險公耳國耳入而告嘉猷則曰王道不可偏也出而語百僚則曰公器不可私也今日用一人而惟其人焉明日進一人而惟其賢焉不問彼此而薫蕕異器不論南北而涇渭自別雖異於已者如其賢則用之勿疑雖同於已者苟非人則斥之不恤得之者不德失之者無怨垂紳正芴贊贊我先大王建極之化比如驅皇輿於大道而王良造父爲之先後則爲活之道莫京於得其人矣誠願無患乎黨習之難祛而以得人爲先母患乎皇極之不建而以任賢爲務丕惟曰凡今之臣不顯亦世其以乃祖乃父之事我先王者以事我俾各精白其心痛草黨私而首以先王朝四名臣嘉謨弘烈申勉於今日世臣則挽回皇極之治止亶在斯會云云其所引用者無非周召文富諸賢事也在卿毫無可引之端趙濟魯策中自朋黨之禍可勝言哉漢唐之斬代宋明之傾奪尙矣無論至於我朝初豈有黨論而世級寢降偏習漸痼好惡之私變爲是非是非之爭變爲忠逆妱分爲二中分爲四末乃人人而爲朋家家而爲黨先者旣亡後者復起賈勇竸進莫可收拾者二百年于兹矣其爲禍之久且盛不啻百倍於漢唐宋明而尙賴祖宗深仁厚澤有以固結國之不亡幸耳肆我先大王凛然於汚隆之機慨然於挽回之圖誕數皇極之治丕變淫朋之樂濡之以雨露震之以雷霆而强弱咸革其質陶之以造化臨之以日月而鬼蜮莫售其計五十年蕩蕩平平之化實爲吾東方無彊之休而逮我殿下嗣服大曆兢兢奉持者惟在於此勉勉固守者亦惟在於是恒恐一政之或戾於皇涵一夫之或近於黨論陶鎔極育靡所不至宜其世道益平人心益協重熙屢洽家國同慶而竊瞷十數年束世道之乖激如火益烈人心之陷溺如水益深前日之革面者今焉攘臂昔日之俛首者今焉揚眉野燒不盡蜂起而爭唱宿處難忘蝟集而成群或虛張聲勢望之蔚然或假托義理視之儼然其爲情態有不可勝言或勇於遂非敢拒君父或巧於趨勢閃沒東西其所綢繆有不可盡知嗚呼今田廷臣孰非先朝之舊臣又孰非其子若孫不思前後之矛盾而恬若無愧不念父子之建庭而視若蓋愆泯泯而棼棼芸芸而溶溶必欲背馳我先王平明之治壞了我殿下繼述之意臣未敢知孰主張是而人心世道至於此極也語曰欲法堯舜當法祖宗告之話言推之誠信殿下所以仰法先朝者可謂至矣盡矣而至於威之政刑則臣竊以爲猶有所未盡也殿下告以話言可以孚豚魚推之誠信可以貫金石而其頑嚚不率猶復如前比若驕兒悖子慈撫愈甚而跳踉愈甚若非大懲創大警動則將何以做蕩平止致會歸也云云此似礙眼而孰非二字卽泛說非指一人且韓晚裕策中亦有如許句語故予則泛視矣卿之强引無已過乎非不欲加處分而若處分則卿反有難安之嫌卿須諒之勿復更辭兩策原本亦竝持去卿須覽至也
정조 11년 · 강
行夏享大祭于太廟
정조 11년 · 강
以宋銓爲司諫李師瀇爲執義李思祚爲掌令金鎔爲持平前望也
정조 11년 · 목
朝講時刻已屆兩司無進參之員故也
정조 11년 · 목
政院以兩司不備朝講頉稟啓敎曰經筵事體本自至嚴且重會且歸矣大關朝體故事朝講之因臺諫不備頉稟雖以一二近例言之如是不得不頉稟大臣必筵奏箚論未嘗無一言退去矣今日兩司事雖未知實病情勢之如何事體則誠萬萬未安當該兩司諸臺幷罷職不言玉堂似綠生疏爲先推考
정조 11년 · 강
備邊司以湖西御史書啓別單回啓
정조 11년 · 목
備局啓言湖西御史沈煥之書啓以爲扶餘封置剩結米代捧錢一千三百七十三兩初旣漏出於實結元稅中則今無歸屬處以此錢折定租一千石租每石錢幾許乎均分給而待西成以租收捧充補於留庫租簸揚所縮之六百七石零其餘添本縣還租之簿爲辭矣本縣穀物御史躬自監視簸揚執縮而剩結代錢際此見捉趁今分俵待秋徵租以爲充數之道其餘仍作糶䨀則便同以民補民不當以錢還爲拘依所請施行若其租每石錢幾許姑先以詳定例分給而豐則不必增價歉則自可減租此一款令道臣待秋成報本司從長擧行之意請分代久之又啓言御史別單以爲近歲本道穀簿消縮而沿海尤甚雖謂之無一年之儲亦非妄語云矣湖西穀簿之在處▣然誠甚切悶只有貿米一路庶可矯捄若自均賑廳依年前補還例待秋成往復道臣量宜貿取以爲添還裕食之道則京外之互資民國之俱便無過於此請以此意分付均賑廳及本道道臣允之
정조 11년 · 강
命判府事趙璥祿俸更爲輸送
정조 11년 · 목
戶曹啓言京畿監司徐有防狀啓枚擧楊州牧使尹行元報辭以爲判府事趙璥今三月四月朔廩米親進領納則以爲屛伏田野昌受廩祿萬萬不安末由祗受而不爲領納何以爲之乎敎以旣肅命矣又登筵矣柢迎於路左矣進對於齋殿矣獨於常俸有此辭受所執不已太過卽令地方官更爲輸送
정조 11년 · 목
刑曹啓言因獻納沈埉疏本該吏査處事命下矣當該書吏李潤泰使令李福乭處嚴加査問而不可以渠輩發明有所參酌書吏決杖九十使令嚴刑懲礪敎曰本事與疏語稍異刑治則過矣大抵虛實姑勿論以此事欲論罪則名以臺疏請治該吏事未前聞朝家又豈可效尤乎吏隸幷勿問卿等以不飭之失幷令政院推考捧傳旨以此知悉
정조 11년 · 목
敎曰未下直未署經守令若是夥然此時一日曠官可悶臺諫有闕之代政官牌招開政差出待下批牌招署經拿處守令待照律後差代待致曠官改差亦令今日差代諸守令皆於當日辭朝○以宋煥箕爲持平煥箕曹霖新望也尹行履爲獻納徐邁修爲正言邁修李龜雲新望也趙瑗爲延安府使宋載岳爲黃海水使○敎曰署經有命新除授兩司一體牌招察任未差之代亦令今日政差出待下批一體牌招其中正言鄭來百已令以踏下頒布而今見兩司去來獨以傳旨未下懸錄政院事極爲該然當該承旨捧現告今日政一體差代牌招○再政以宋祥瀇爲正言新望也
정조 11년 · 강
判下畿營雉鮮進上別單
정조 11년 · 목
因該監司別單敎曰雖云有已獵捉之儲置或代或否事甚徑庭自明日依初下敎代捧代捧如有弊間日一首式本色捧進若盡用勿稟卽爲純代捧事下諭
정조 11년 · 강
行召對于熙政堂承旨洪仁浩閣臣李秉模玉堂金履翼洪樂貞臺臣李思祚尹行履金鎔
정조 11년 · 목
講宋名臣錄第七卷○三司傳啓批以不允䄄事敎以此啓豈可賜批乎兩司傳啓批以不允○副校理金履翼修撰洪樂貞啓言獻納尹行履傳啓仰奏之際展讀笏記初啓未了之前徑先避嫌擧措顚錯臺體壞損請罷職從之又啓言持平金鎔僚臺旣退之後不卽隨出筵席出入之際擧措顚錯請罷職從之○掌令李思祚啓言臣於見職旣經本府執義揆以格例勢難行公請命遞斥從之
정조 11년 · 강
右議政兪彦鎬上箚引咎賜批
정조 11년 · 목
箚略曰卽伏見傳敎下者臣之溺職之罪於是乎大矣經筵事體至嚴且重講員咸造正時已迫而祗綠臺官之不備遂至喉院之頉稟臣職忝大官宜有規正而未諳故例昧然退歸滿心慚悔尙復何及雖蒙聖度寬假不施譴何而其何敢晏然於董飭百僚之地乎伏乞亟命鐫改批以偶失照管豈至深引卿須安心勿辭卽起視事仍命遣史官傳論
정조 11년 · 강
命崇禮門作拏人李觀炫依筵敎擧行
정조 11년 · 목
兵曹啓言卽接崇禮門護軍部將手本則今日未時量忽有一人稱摘奸來到本門一一摘奸又曰自上方殿座于奎章閣日暮時又必有暗行摘奸云護軍部將姓名記錄于所持白紙而去故疑其行跡之殊常詰問其何處將校則或稱自本兵來或稱自內而來末乃以扈衛軍官奉扈衛使道命令而來云云搜其身上則果有扈衛軍官戶牌及傳令旣是扈衛軍官而摘奸於本門已極無例且其言語誠甚殊常執置手本云矣聞甚驚該使之捉來考見戶牌則扈衛軍官李觀炫爲名人而究問其委折則一辭抵賴終不直招都門作拏猶屬餘事其所爲說旣係莫重不可尋常處之爲先移送秋曹嚴査得情敎以依筵敎擧行
정조 11년 · 강
命定配罪人鄭翀良金天欽等依前下敎擧行
정조 11년 · 목
秋曹以翀良等放送事命下而不得奉行啓故有是命
정조 11년 · 강
命魂宮享官及墓官以下員役等依例書啓
정조 11년 · 목
敎曰魂宮享官中官以下墓所守侍墓官以下及員役等明日依例書啓分司官吏雖無前例一體書啓又敎曰今夜行祭時正兌門內似狹窄東西班二品以上設位於內庭三品以下立於泰寧門外又敎曰士庶人自有望哭之節今夜巡邏勿禁事卽爲分付
정조 11년 · 목
前一日丑前五刻具翼善冠白袍乘輿出廣達門入泰寧門詣齋殿改具衰服就位坐哭訖就幕次改具翼善冠黲袍百官易服淺淡服時至就位坐哭訖三上香執瓚灌地奠幣奠酌大祝尹行任讀祝亞獻官李福源終獻官金熤行亞終獻禮訖哭盡哀贊禮徐有隣啓以禮畢還齋殿百官詣齋殿前班首進名奉慰訖以次退出乘輿出正兌門降輿入幄次改具黑圓領袍乘輿出寧善門由廣達門還內○慈殿慈宮望哭時尙寢設望哭位於別殿時至具淡服就位哭訖尙宮前導還內○中殿望哭時尙寢設望哭位於別殿時至內命婦以下具衰服入就位中殿具衰服就位哭就小次改具玉色大袖長帬黑蓋頭內命婦以下從上服中殿就位哭訖尙宮前導還內改御吉服內命婦以下從上服
정조 11년 · 강
行晝茶禮別茶禮
정조 11년 · 목
敎曰今日別茶禮時曾經師傅賓客入參又敎曰今旣除服曾經師傅賓客僚屬時享俗節朔望皆勿陪祭只於祥禫及入廟時入參○政院以判府事趙璥今方出城啓敎以入侍仍參宮班事遺史官傳諭
정조 11년 · 강
魂宮享官墓官分司及諸員役施賞有差